31983R1981
L 195/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1981/83 НА КОМИСИЯТА
от 18 юли 1983 година
за шесто изменение на Регламент (ЕИО) № 1842/81 относно отпускане на коригирани възстановявания по отношение на зърнените култури, изнасяни под формата на някои спиртни напитки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнени култури (1), последно изменен с Регламент (ЕИО) № 1451/82 (2), и по-специално член 16, параграф 6 и член 24 от него,
като взе предвид Регламент (ЕИО) № 1188/81 на Съвета от 28 април 1981 г. за определяне на общи правила за отпускане на коригирани възстановявания по отношение на зърнените култури, изнасяни под формата на някои спиртни напитки и за критериите за определяне на сумата на тези възстановявания, както и за изменение на Регламент (ЕИО) № 3035/80 по отношение на някои продукти, които не са включени в приложение II към Договора (3), и по-специално член 12 от него,
като има предвид, че Регламент (ЕИО) № 1842/81 на Комисията (4), последно изменен с Регламент (ЕИО) № 2938/82 (5), установява процедурата за отпускането на възстановяванията, коригирани по отношение на зърнените култури, изнасяни под формата на някои спиртни напитки;
като има предвид, че в някои случаи се използва зелен малц вместо обикновения малц; като има предвид, че следователно е необходимо да се уточни позволеното влагосъдържание на този продукт, както и на коефициента, който ще се използва за конверсия на зеления малц в малц с влагосъдържание 7 %;
като има предвид, че уискито от зърно е дефинирано в член 17 от Регламент (ЕИО) № 1842/81 като уиски, произведено от 15 % ечемик или еквивалентно количество малц и 85 % зърнени култури; като има предвид, че, макар че тези количества като цяло са правдоподобни, те не отговарят напълно на използваните в действителност в дестилационните фабрики; като има предвид, че следователно е уместно да се заличи в гореспоменатия член 17 фиксирането на тези количества;
като има предвид, че предвидените мерки в настоящия регламент са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1842/81 се изменя, както следва:
1.
Член 1, параграф 3 се заменя със следното:
„3. За целите на настоящия регламент теглото на зърнените култури, което трябва да се вземе предвид при изчисляване на плащането, представлява нето теглото им, ако влагосъдържанието не надхвърля 16 %. Ако влагосъдържанието на използваните зърнени култури е повече от 16 %, но не повече от 17 %, теглото, което се взема предвид, е нето теглото, намалено с 1 %. Ако влагосъдържанието на използваните зърнени култури е повече от 17 %, но не надхвърля 18 %, намалението е с 2 %. Ако влагосъдържанието на използваните зърнени култури е повече от 18 %, намалението е с 2 % за всеки процент влагосъдържание над 16 %.
За целите на настоящия регламент теглото на малца, различен от зеления малц, посочено в член 10, което се взема предвид при изчисление на плащането, е нето теглото, ако влагосъдържанието не надхвърля 7 %. Ако влагосъдържанието надхвърля 7 %, но е под 8 %, теглото, което се взема предвид, е нето теглото, намалено с 1 %. Ако влагосъдържанието на използвания малц е над 8 %, намалението е с 2 % за веки процент влагосъдържание над 7 %.
Стандартният метод на Общността за определяне на влагосъдържанието на зърнените култури и малца, предназначени за производство на спиртните напитки, посочени в Регламент (ЕИО) № 1188/81, е методът, посочен в приложение II към Регламент (ЕИО) № 2731/75.“
2.
Член 10 се заменя със следното:
„Член 10
Коефициентът за конверсия на количеството малц в ечемик, посочен в член 7 на Регламент (ЕИО) № 1188/81, е 1,33.
Въпреки това, когато поставеният под контрол малц е зелен малц с влагосъдържание между 43 % и 47 %, коефициентът, който трябва да се използва за конверсия на зеления малц в малц с влагосъдържание 7 %, е 0,57.“
3.
Член 17 се заменя със следното:
„Член 17
За целите на член 16:
а)
„уиски от зърно“ означава уиски, произведено от малц и зърнени култури;
б)
„малцово уиски“ означава уиски, произведено изключително от малц;
в)
„ирландско уиски, категория А“ означава уиски, произведено от малц и зърнени култури, като съдържанието на малц е под 30 %;
г)
„ирландско уиски, категория Б“ означава уиски, произведено от ечемик и малц, като съдържанието на малц е поне 30 %;
д)
процентното съдържание на различните видове зърнени култури, използвани за производството на спиртните напитки, посочени в член 13, параграф 2, се определя на базата на общото количество различни видове зърнени култури, използвани за производството на спиртните напитки, посочени в член 2 от Регламент (ЕИО) № 1188/81.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 август 1983 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 юли 1983 година.